बस के ड्राइवर को पूरी बात बताई और कहा कि चलो मेरे साथ, यहां के एआरएम परिचित हैं, उनसे कह कर बस में वाइपर अभी लगवा देते हैं. ड्राइवर काशी डिपो की बस का था, इसलिए वह यहां उतरना नहीं चाहता था और उसे बस आगे ले जानी थी. संभव हो वह अधिकारी के बिलकुल सामने जाकर शिकायत करने में हिचक रहा हो, डर रहा हो. जो भी हो, वह ड्राइवर में मेरे साथ नहीं चला. मैंने बस की कुछ तस्वीरें लीं, फ्रंट साइड से ताकि जो लिखित कंप्लेन गाजीपुर रोडवेज बस स्टेशन में दूंगा, उसके लिए प्रमाण स्वरूप इन तस्वीरों को रखे रहूंगा. इसी बीच मेरा भतीजा शालू आ चुका था. उसने मेरे बैग वगैरह लिए और मेरे पीछे पीछे चल पड़ा. मैं गाजीपुर रोडवेज बस अड्डे के भीतर फर्स्ट फ्लोर पर बने एआरएम के कक्ष में गया तो देखा कि वहां तो एक बिलकुल नौजवान सा बालक कुर्सी पर बैठे है और अपने सामने ढेर सारे बुजुर्ग कर्मियों को बिठाकर उनकी मीटिंग ले रहा है. मैं सोच रहा था तिवारी जी भीतर होंगे. पर वहां कोई दूसरे सज्जन दिखे. मैंने तिवारी जी के बारे में पूछा तो उन्होंने कहा कि सबको जाना होता है एक दिन. मैं कहा- हां ठीक कह रहे हैं, आफिस के अलावा संसार से भी सबको जाना होता है. उन्होंने आने के बारे में पूछा तो मैंने बस की कहानी बताने की कोशिश की लेकिन एआरएम ने मुंह बिचकाते हुए कहा कि जाओ नीचे कंप्लेन कर दो.